

**Správa o dodatočnej lehote na splnenie záväzkov podľa Kjótskeho protokolu**

Táto správa a sprievodné pracovné dokumenty útvarov Komisie tvoria správu Únie o dodatočnej lehote na splnenie záväzkov podľa článku 3 ods. 1 Kjótskeho protokolu na prvé záväzné obdobie Kjótskeho protokolu, ako sa vyžaduje podľa článku 22 nariadenia (EÚ) č. 525/2013[[1]](#footnote-1), v súlade s rozhodnutím 13/CMP.1 Konferencie zmluvných strán, ktorá slúži ako zasadnutie zmluvných strán Kjótskeho protokolu. Správa a sprievodné dokumenty sa predložia Rámcovému dohovoru Organizácie Spojených národov o zmene klímy (UNFCCC).

Informácie obsiahnuté v správe uľahčia hodnotenie toho, či Únia plní svoje záväzky podľa článku 3 ods. 1 Kjótskeho protokolu na prvé záväzné obdobie. Toto hodnotenie bude vychádzať z porovnania množstva jednotiek platných pre prvé záväzné obdobie vyradených do konca dodatočného obdobia na splnenie záväzkov so súhrnným množstvom emisií pre prvé záväzné obdobie.

**Vyraďovanie kjótskych jednotiek**

Kjótsky protokol ratifikovala Európska únia, v tom čase Európske spoločenstvo, a jej členské štáty 31. mája 2002. EÚ a jej členské štáty plnia svoje záväzky vyplývajúce z článku 3 ods. 1 protokolu spoločne, v súlade s ustanoveniami jeho článku 4. V čase ratifikácie bolo členskými štátmi týchto 15 krajín: Belgicko, Dánsko, Fínsko, Francúzsko, Grécko, Holandsko, Írsko, Luxembursko, Nemecko, Portugalsko, Rakúsko, Spojené kráľovstvo, Švédsko, Španielsko a Taliansko. Tieto krajiny boli 15 členskými štátmi aj v čase, keď bol Kjótsky protokol v decembri 1997 prijatý. V súlade s článkom 4 ods. 4 Kjótskeho protokolu nemá pristúpenie 13 členských štátov po prijatí protokolu vplyv na záväzky v rámci prvého záväzného obdobia.

Množstvo jednotiek vyradených pre EÚ sa vypočíta ako súčet množstva jednotiek na vyraďovacích účtoch v registroch 15 členských štátov. Celkové množstvo jednotiek vyradených pre EÚ na konci dodatočného obdobia na splnenie záväzkov podľa článku 3 ods. 1 za prvé záväzné obdobie Kjótskeho protokolu dosahuje hodnotu 18 843 518 768. V nasledujúcej tabuľke sa uvádzajú osobitné informácie pre každý z 15 členských štátov.

|  |  |
| --- | --- |
|  | Celkové množstvo jednotiek na vyraďovacom účte |
| Rakúsko | 414 658 054 |
| Belgicko | 626 316 229 |
| Dánsko | 297 984 143 |
| Fínsko | 338 353 531 |
| Francúzsko | 2 538 856 531 |
| Nemecko | 4 706 574 671 |
| Grécko | 598 504 091 |
| Írsko | 308 508 846 |
| Taliansko | 2 479 638 840 |
| Luxembursko | 60 116 132 |
| Holandsko | 997 119 267 |
| Portugalsko | 362 098 075 |
| Španielsko | 1 791 980 049 |
| Švédsko | 305 573 749 |
| Spojené kráľovstvo | 3 017 236 560 |

**Prenos kjótskych jednotiek**

Celkové množstvo jednotiek prideleného množstva na holdingových účtoch v registri EÚ, ktoré má EÚ preniesť z prvého do druhého záväzného obdobia Kjótskeho protokolu, dosahuje hodnotu 2 124 109 368.

Celkové množstvo jednotiek na holdingových účtoch členských štátov, ktoré majú preniesť členské štáty, sa uvedie v správach členských štátov o dodatočnej lehote na splnenie záväzkov podľa Kjótskeho protokolu.

1. **Nariadenie Európskeho parlamentu a Rady (EÚ) č. 525/2013 z 21. mája 2013 o mechanizme monitorovania a nahlasovania emisií skleníkových plynov a nahlasovania ďalších informácií na úrovni členských štátov a Únie relevantných z hľadiska zmeny klímy a o zrušení rozhodnutia č. 280/2004/ES (Ú. v. EÚ L 165, 18.6.2013, s. 13-40).** [↑](#footnote-ref-1)